open-index/open-wikipedia-markdown huggingface dataset:
Francesco Abbondio Castiglioni

**Francesco Abbondio Castiglioni** (født 1. februar 1523 i Milano i Italia, død 14. november 1568 i Roma) var en av Den katolske kirkes kardinaler. Han var biskop av Bobbio.

Han ble kreert til kardinal den 12. mars 1565 av pave Pius IV.

Han var i slekt med pave Cølestin IV og kardinalene Branda Castiglioni (1411), Giovanni Castiglione (1456) og Giovanni Castiglione (1801) 

## Referanser


## Eksterne lenker
*  Biografi på The Cardinals of the Holy Roman Church
Guido Luca Ferrero

**Guido Luca Ferrero** (født 18. mai 1537 i Torino, død 16. mai 1585 i Roma) var en av den katolske kirkes kardinaler. Han var erkebiskop av Vercelli, og var nuntius i republikken Venezia.

Han ble kreert til kardinal den 12. mars 1565 av pave Pius IV. og fikk *[[Sant'Eufemia]]* som tittelkirke.

Han var i slekt med kardinalene Bonifazio Ferrero (kreert 1517), Filiberto Ferrero (1549), Pier Francesco Ferrero (1561), Carlo Borromeo (1560), Giovanni Stefano Ferrero (1500) og Antonio Ferrero (1505).

## Referanser


## Eksterne lenker
* Biografi på The Cardinals of the Holy Roman Church
Alessandro Crivelli

**Alessandro Crivelli** (født 1514 i Milano i Italia, død 22. desember 1574 i Roma) var en av den katolske kirkes kardinaler.

Da han ble enkemann avsluttet han en militær karriere og gikk i kirkens tjeneste. Han ble biskop av Cerenza & Cariati i Calabria.

Han ble kreert til kardinaldiakon den 12. mars 1565 av pave Pius IV, med *[[San Giovanni a Porta Latina]]* som tittelkirke; da han ble kardinalprest, fikk han seg tildelt *[[Santa Maria in Aracoeli]]*.

Den 29. februar 1568 bispeviet han Pietro Giacomo Malumbra av Cariati e Cerenzia.
## Referanser


## Eksterne lenker
*  Biografi på The Cardinals of the Holy Roman Church
Rizalistiske kulter

**Rizalistiske kulter** er mer eller mindre organiserte folkereligiøse grupperinger på Filippinene som ærer den filippinske nasjonalhelt Jose Rizal som en gud. Jose Rizal, en ledende dikter, forfatter, lege og nasjonalist, ble henrettet av de spanske koloniherrer i Manila i 1896. 

Noen av tilhengerne av rizalistkultene er overbevist om at Rizal fremdeles lever, kanskje i et nytt Jerusalem i fjellene, og vil vende tilbake for å fri sitt folk fra fattigdom og undertrykkelse. Rizal er blitt identifisert med Gud, eller betraktet som den nye Kristus (eller den filippinske Kristus), eller som guden i den pre-spanske malayiske religionen. Det er klare trekk av førkristen malayisk religiøsitet i de rizalistiske kultene.

Blant de rizalistiske kulter må særlig fremheves *Iglesia Sagrada ni Lahi*, Rizal Church og Banner of the Race Church. I mange av de ytre former og symboler har rizalistene tatt inn katolske elementer, og elementer fra søreuropeiske frimureri, men i sin kjerne har de tradisjonelle førkristne malayiske trosforestillinger med et orakelpresteskap som gjerne er helt kvinnelig (Babaylan-prestinner), men tidsavgrenset og ikke livsvarig. 

## Referanser
Cambridge University Constabulary

**Cambridge University Constabulary** er et lite, arkaisk politikorps ved Cambridge University i England. Korpset består av rundt 20&ndash;30 konstabler som utnevnes og tas i embedsed av universitetets rektor eller prorektor med hjemmel i universitetsloven av 1825. Universitetsmarskalken og visemarskalken er korpsets høyeste konstabler og styrer den daglige virksomheten gjennom proktorens kontor.

Frem til 1960-årene utførte proktorene og konstabelkorpset daglige patruljer i gatene på universitetsområdet. I dag er korpsets funksjon mer passiv, i forbindelse med offentlig uro eller demonstrasjoner. Korpset har også viktige oppgaver i forbindelse med seremonielle funksjoner på universitetet, og bistår ved arrangementer og viktige besøk.

## Eksterne lenker
*
Wikimania

**Wikimania** er en årlig internasjonal konferanse for brukere av wikiprosjekter som opereres av Wikimedia-stiftelsen. Det ble først avholdt i Frankfurt i 2005, men har siden forflyttet seg årlig, med unntak av heldigitale utgaver som følge av koronapandemien.

## Liste over Wikimania-arrangementer

## Wikimania 2005
Den første konferansen ble arrangert i Frankfurt am Main i Tyskland mellom 4. og 8. august 2005. Forskere og innledere presenterte en rekke studier av Wikipedia og andre wikiprosjekter, av wiki-kultur og teknologi, og om fri kunnskap. Programmet inkluderte foredrag, workshops, veiledninger m.v. på engelsk og tysk.

## Wikimania 2008

Wikimania 2008 ble avholdt i Alexandria, Egypt, fra 17. til 19. juli. Tre byer konkurrerte om arrangementet, de andre to var Atlanta og Cape Town. Karlsruhe, London og Toronto la inn offisielle bud men trakk seg.

Dette var den fjerde konferansen og ble holdt i Bibliotheca Alexandrina, som ble tegnet av det norske arkitektfirmaet Snøhetta og åpnet i 2003. Talere på åpningsseremonien var hovedorganisator Mohamed Ibrahim, den egyptiske administrasjonsministeren Ahmed Darwish, avgående styreleder i Wikimedia Foundation Florence Devouard og programkomiterepresentant Jakob Voss.

Temaet for konferansen var «Endring av kunnskapsform», og valget av stedet var ment som en håndsrekning til arabiske og afrikanske samfunn.

## Eksterne lenker
*
Babaylan-prestinner

Med **babaylanprestinner**  forstås det mer eller mindre utviklede kvinnelige prestedømme utøvet på Filippinene i den førspanske tid. Babaylanprestinnene fungerte som helbredere, orakler, og formidlere mellom mennesket og åndeverdenen, og utøvet generelt lederskap på landsbynivå innen de animistiske kulturer som stod sterkt på det meste av Filippinene. 

Da kristendommen ble innført døde ikke det kvinnelige babaylanprestedømmet ut, men eksisterte som en skjult understrømning særlig i de områder der misjonærene ikke hadde trengt inn. 

Ordet *babaylan* anses å være av tagalog-rot, men det faller også sammen med et ord fra språket ilongo (hiligaynon) i den vestlige del av Visayas. Lignende ord finnes i en rekke filippinske dialekter.

En *babaylan* trenger ikke nødvendigvis å være en kvinne, men filippinske kvinner som utøver prestelige funksjoner i det som er igjen animistiske og synkretistiske religiøse kultiske bevegelser på Filippinene, som for eksempel i noen rizalistiske kulter, hører religionsvitenskapelig historisk hjemme i forlengelsen av det babaylanprestedømmet.
Reinlav

* Fjellreinlav*(Cladonia mitis)*
* Grå reinlav*(Cladonia rangiferina)*
* Lys reinlav*(Cladonia arbuscula)*
* Gaffelreinlav*(Cladonia ciliata)*
* Kystreinlav*(Cladonia portentosa)*
* Svartfotreinlav*(Cladonia stygia)*
* Kvitkrull*(Cladonia stellaris)*

**Reinlav** eller **reinmose** er en fellesbetegnelse på en rekke lavarter i slekten begerlav (*Cladonia*), tilhørende underslekten *Cladina*.

Reinlavens thallus (sopplegeme) er løst festet til underlaget og høyden varierer for de ulike artene fra 3–5 cm opp til 10–15 cm. Den vokser næringsfattig mark og er tilpasset ekstreme temperaturforskjeller. Enkelte arter vokser i store mengder i fjellstrøk, i skog og på tundraen på den nordlige halvkule, om vinteren er den hovednæringen for reinen som dekker opp til 90 % av sitt næringsbehov med reinlav. 

Rein er det eneste dyret i verden som kan fordøye reinlav som ikke er kokt.

Grå og lys reinlav vokser i tette matter og kan dekke store områder. Foruten å være næring for rein har enkelte arter (spesielt kvitkrull) også vært nyttet til tettemateriale i hus og det sankes idag til pynteformål. Noen av artene vokser også i typiske kyststrøk. Det finnes ca. 7 arter i Norge.

## Bildegalleri

Fil:Cladonia_mitis_Fjellreinlav.jpg|Fjellreinlav
Fil:Cladonia rangiferina_Grå reinlav.jpg|Grå reinlav
Fil:Cladonia arbuscula-6.jpg|Lys reinlav
Fil:Cladonia.ciliata.jpg|Gaffelreinlav
Fil:CladoniaSpec01.jpg|Kystreinlav
Fil:Cladonia stellaris, 2007.jpg|Kvitkrull
Fil:Reinlav - Cladonia.JPG|Grå reinlav (øverst t.v.), lys reinlav (i midten), kvitkrull (øverst t.h.)


## Litteratur
* Krog, Hildur/Østhagen, Haavard/Tønsberg, Tor: "Lavflora. Norske busk- og bladlav", Oslo 1994, ISBN 82-00-41445-0
* Holien, Håkon/Tønsberg, Tor: "Norsk lavflora", Trondheim 2006, ISBN 82-519-1978-9 ISBN 978-82-519-1978-4

## Referanser


## Eksterne lenker
*
Kai Eide

**Kai Aage Eide** (født 1949) er en norsk diplomat og politiker. Han har arbeidet med internasjonal sikkerhetspolitikk og krisehåndtering for Norge, FN og NATO. Han har vært rådgiver og statssekretær for Høyre, men har senere meldt seg inn i Arbeiderpartiet.

## Liv og virke
Han ble født i Sarpsborg og vokste opp i Fredrikstad og Ski.

Han studerte ved Universitetet i Oslo, men hadde flere avbrekk, blant annet som medlem av Unge Høyres sentralstyre og som personlig rådgiver for Høyre-formann Erling Norvik. Han arbeidet også som pressesekretær i Europabevegelsen i Norge under generalsekretær Haakon Lie foran folkeavstemningen i 1972.

Eide gikk Utenriksdepartementets aspirantkurs i 1975 og ble ambassadesekretær i Bern og senere i Praha. Han var medlem av Norges delegasjon til Konferansen for sikkerhet og samarbeid i Europa (KSSE) ved dennes nesten 10 måneder lange møte i Beograd i 1977/1978 og delegat ved KSSEs møte i Madrid i vel seks måneder i 1980/1981.

I 1984 ble Eide ambassadesekretær for Norges delegasjon ved NATO-hovedkvarteret i Brussel, senere assisterende direktør for sekretariatet til NATOs generalsekretær, først for Manfred Wörner, senere for Peter Carington.

I 1989 kom Eide tilbake til Utenriksdepartementet som byråsjef, men ble samme år utnevnt av statsminister Jan P. Syse til hans statssekretær for internasjonale spørsmål. Syse-regjeringen gikk av i 1990, men Eide fortsatte å engasjere seg i Høyre og Europabevegelsen. Han tilhørte Kaci Kullmann Fives nærmeste krets. Eide stilte på Høyres liste i Akershus ved stortingsvalget 1993, men fikk ikke fast stortingsplass. I 1994 var han den eneste, ved siden av Jan Petersen, som åpent sa seg villig til å bli vurdert som ny partileder i Høyre.

Eide var ministerråd ved Norges delegasjon til NATO fra 1991 til 1993, rådgiver og stedfortreder for FN-fredsmegler Thorvald Stoltenberg i det tidligere Jugoslavia fra 1993 til 1995, leder for FNs operasjon i Bosnia-Hercegovina fra 1997 til 1998, Norges ambassadør til OSSE i Wien fra 1998 til 2002, Norges ambassadør til NATO i Brussel fra 2002 til 2006 og politisk direktør i Utenriksdepartementet fra 2006 til 2008.

Eide var FNs spesialutsending til Kosovo for daværende generalsekretær Kofi Annan i 2004 og 2005. Eide var senere generalsekretær Ban Ki-moons spesialutsending til Afghanistan fra 2008 til 2010.

Han var spesialrådgiver i Utenriksdepartementet fra 2010 til 2014 og Norges spesialutsending til Kongo under rettssaken mot Joshua French i 2014. Eide avsluttet sin karriere i utenrikstjenesten som Norges ambassadør i Stockholm fra 2014 til 2017. 

## Utmerkelser
I 1998 ble Kai Eide utnevnt til kommandør av St. Olavs Orden.

## Bibliografi
* *De tusen dagene : Fredsmeklere på Balkan*, med Thorvald Stoltenberg, 
* *Høyt spill om Afghanistan*, Cappelen Damm, (2010) 

## Referanser


## Eksterne lenker
* 
*
Liste over norske NATO-ambassadører

Følgende er en **liste over norske [[ambassadør]]er til [[NATO]]**.

*1952&ndash;1955 Arne Skaug
*1955&ndash;1963 Jens Boyesen
*1964&ndash;1970 Georg Kristiansen
*1970&ndash;1971 Knut Aars
*1971&ndash;1977 Rolf Trygve Busch
*1977&ndash;1984 Kjeld Vibe
*1984&ndash;1989 Eivinn Berg
*1989&ndash;1992 Bjørn Inge Kristvik
*1992&ndash;1998 Leif Mevik
*1998&ndash;2002 Hans Jacob Biørn Lian
*2002&ndash;2006 Kai Eide 
*2006&ndash;2010 Kim Traavik
*2010&ndash;2014 Vegard Ellefsen
* 2014&#x2013;2018 Knut Hauge
*2018&#x2013;2022 Øystein Bø
*2022&#x2013;         Anita Nergaard

## Eksterne lenker

* NATO Biographies: Permanent Representative of Norway
The Joshua Tree

***The Joshua Tree*** er det femte studioalbumet fra det irske rockebandet U2, utgitt i mars 1987. Albumet anses av mange som bandets beste album. *The Joshua Tree* ble kåret til verdens beste album av musikkanalen VH1s seere i 2003. Albumet ligger på 27.-plass på musikkmagasinet *[[Rolling Stone]]*s liste over «Verdens 500 beste album». Siden lanseringen i 1987 har albumet blitt solgt i over 25 millioner eksemplarer.

## Sporliste
#«Where the Streets Have No Name»
#«I Still Haven't Found What I'm Looking For»
#«With or Without You»
#«Bullet the Blue Sky»
#«Running to Stand Still»
#«Red Hill Mining Town»
#«In God's Country»
#«Trip Through Your Wires»
#«One Tree Hill»
#«Exit»
#«Mothers of the Disappeared»

## Personell
*Bono – vokal, gitar, munnspill
*The Edge – gitar, bakgrunnsvokal, keyboard
*Adam Clayton – bass
*Larry Mullen jr. – trommer, perkusjon
### Øvrige medvirkende
*Brian Eno – keyboard, DX7, bakgrunnsvokal
*Daniel Lanois – perkusjon, gitar, bakgrunnsvokal

## Referanser

## Eksterne lenker
* 
*
Achtung Baby

***Achtung Baby*** er det sjuende studioalbumet fra den irske rockegruppen U2. Turnéen til U2s forrige album, *[[Rattle And Hum]]*, ble avsluttet med ordene om at bandet måtte «go away and dream it all up again». Bandet følte de hadde stivnet i sitt musikalske uttrykk og ville hente ny inspirasjon. Valget falt på Berlin og Hansa Studios, der blant andre Lou Reed og David Bowie hadde spilt inn musikk på 1970-tallet. Men oppholdet ble ikke på langt nær så fruktbart som håpet, og bandet var nær ved å oppløses. 

Det som reddet bandet og albumet, var sangen «One». The Edge kom opp med et alternativt riff til sangen «Mysterious Ways», men i stedet for å bruke det på denne sangen skrev Bono en ny tekst om samhold. Og gruppen ble enige om å legge stridigheten til side og dra hjem til Dublin med det materialet de hadde og jobbe videre derifra. 

Albumet tok U2 inn i en ny retning. Lyden av industri og et Europa i forandring preget albumet, og førstesingelen «The Fly» har av Bono blitt beskrevet som lyden av fire menn som sager ned «the joshua three». Sangene var også mørkere enn før, med temaer som hjelpeløshet og brutte forhold. Under innspillingen ble gitaristen The Edge skilt, og Bono brukte dette i tekstene sine. Men det var også med dette albumet U2 oppdaget ironien og latterliggjorde sine egne roller som pretensiøse rockestjerner. Dette lot seg best merke på den påfølgende Zoo TV-turneen.

Albumet har tilbragt tilsammen 22 uker på VG-lista, med en 4.-plass som beste notering. 

## Sporliste

#«Zoo Station» (4:36) 
#«Even Better Than the Real Thing» (3:41) 
#«One» (4:36) 
#«Until the End of the World» (4:39) 
#«Who's Gonna Ride Your Wild Horses» (5:16) 
#«So Cruel» (5:49) 
#«The Fly» (4:29) 
#«Mysterious Ways» (4:04) 
#«Tryin' to Throw Your Arms Around the World» (3:53) 
#«Ultra Violet (Light My Way)» (5:31) 
#«Acrobat» (4:30) 
#«Love Is Blindness» (4:23) 

Musikk av U2, tekst av Bono og The Edge.

## Singler fra albumet
*«The Fly» (8 uker på VG-lista, beste plassering nr.1)
*«Mysterious Ways»
*«One»
*«Even Better Than the Real Thing»
*«Who's Gonna Ride Your Wild Horses» (1 uke på VG-lista med en 10 plass)

## Personell
*Bono&nbsp;– vokal, gitar
*The Edge&nbsp;– elektrisk gitar, keyboard, bakgrunnsvokal
*Adam Clayton&nbsp;– bass
*Larry Mullen jr.&nbsp;– trommer, perkusjon
### Øvrige medvirkende
*Brian Eno&nbsp;– keyboard på spor 3, 9 og 12
*Daniel Lanois&nbsp;– gitar på spor 1, 3 og 9, perkusjon på spor 4 og 8
*Nell Catchpole&nbsp;– fiolin, bratsj på spor 6
## Eksterne lenker
* 
*
Forretningsplan

En **forretningsplan** er et planleggingsdokument for et foretak i oppstartsfasen. Planen skal blant annet beskrive forretningsidéen, markedet, organisasjonen, produktet eller tjenestene, gjennomføringsplanen, økonomi, budsjetter, kapitalbehov, finansiering og de viktigste risikofaktorene. Planen skal normalt dekke de kommende fem årene.

Planen er i første rekke et verktøy for gründeren selv. Prosessen med å skrive planen er ofte viktigere enn det ferdige produktet. Et realistisk budsjett vil for eksempel kunne avsløre om forretningsidéen må endres eller forkastes.

En forretningsplan er ikke minst et viktig dokument overfor investorer, finansinstitusjoner og eventuelt andre som inviteres inn i prosjektet.

I dag er det mer og mer vanlig at en etablerer/gründer starter med å lage en forretningsmodell før man starter å skrive en forretningsplan.

## Eksterne lenker
* Forretningsmodell. Innovasjon Norge
* Forretningsplan-guide.  Altinn – Starte og drive bedrift 
* Disposisjon for forretningsplan. Altinn – Starte og drive bedrift
Konrad III av Det tysk-romerske rike

**Konrad III** (født 1093 i Bamberg, død 15. februar 1152 i Bamberg) var den første tyske konge av Hohenstaufen-dynastiet. Han var sønn av hertug Fredrik I av Schwaben og Agnes av Waiblingen, en datter av keiser Henrik IV. I 1116/20 ble han hertug av Franken. Mellom 1127 og 1135 var han motkonge og 1138&ndash;1152 tysk konge, konge av romerne og konge av Burgund. Han ble aldri kronet til keiser, og fortsatte å bruke tittelen «konge av romerne» til sin død.

I 1146 hørte Konrad Bernhard av Clairvaux preke i Speyer, og han kom til enighet med kong Ludvig VII av Frankrike om å delta i det annet korstog.

## Referanser
Laistrygonerne

**Laistrygonerne** (gresk: Λαιστρυγόνες, «strandrøverne») er i gresk mytologi en stamme med menneskeetende kjemper. Odyssevs, hovedpersonen i Homers *[[Odysseen]]* besøkte dem på sin sjøreise på veg tilbake til Ithaka. Kjempene spiste mange av Odyssevs' menn og ødela elleve av hans tolv skip ved å kaste store steiner fra et høyt berg. Odyssevs' skip ble ikke skadet da det var skjult i en vik i nærheten og alle om bord overlevde.

## ''Odysseen''
I tiende bok av *[[Odysseen]]* driver Odyssevs av langt mot nord med tolv skip og kommer til klippekysten ved Telepylos, byen til laistrygonerne. I dette landet går skumring og morgengry nesten i ett, slik at en gjeter kan tjene to dagslønner på ett skift hvis han ikke trenger søvn.

Skipa kommer inn i en stille poll mellom to høye, utstikkende nes, men Odyssevs legger sitt skip i en vik på utsida, fortøyd til en klippe. Speiderne til Odyssevs møter ei ung jente som sier hun er datter til kong Antiphates og vil føre dem til ham. Når de kommer dit møter de et kjempestort kvinnfolk, som er kona hans. Det første Antiphates gjør når han kommer hjem, er å snappe en av mennene og ete han. De andre to, Eurylochos og Polites, løper av sted. Kongen tilkalte resten av stammen, og det endte med en storstilt massakre av alle de greske mennene som er kommet inn på havna. Kjempene knuser flåten med kampesteiner og spidder mannskapet som fisk.

Odyssves greide å unnslippe med et enkelt skip da det ikke var ankret opp i havna, men resten av skipene og mennene er fortapt. De overlevde seilte videre til Aiaia, øya til Kirke.

## Referanser
Antoine de Créqui Canaples

** Antoine de Créqui Canaples ** (1531–1574) var en av den katolske kirkes kardinaler. Han ble biskop av Nantes og senere forflyttet til Amiens.

Han ble kreert til kardinal den 12. mars 1565 av pave Pius IV.

## Referanser


## Eksterne lenker
*  Biografi på The Cardinals of the Holy Roman Church
Benedetto Lomellini

**Benedetto Lomellini** (født 1517 i Genova, død 24. juli 1579 i Roma) var en av Den katolske kirkes kardinaler. Han var tilknyttet den romerske kurie, og ble biskop av Ventimiglia og senere Anagni. 

Han ble kreert til kardinal den 12. mars 1565 av pave Pius IV, med *[[Santa Maria in Aquiro]]* som tittelkirke, og senere med *[[Santa Sabina]]*. 

Han var i slekt med kardinal Giangirolamo Lomellini (kreert 1652).

## Referanser


## Litteratur
*  

## Eksterne lenker
* S. Miranda, ''The Cardinals of the Holy Roman Church''
Nestor

**Nestor** har flere betydninger:

* Nestor (mytologi) - sønn av kong Neleus av Pylos (gresk mytologi) 
* Nestor, Hellas - et arkeologisk felt og et sted i Messenia i Hellas
* Nestor (navn) - et mannsnavn
* Nestor (munk) - en russisk munk og historieskriver i det 11. århundre, tidligere regnet som forfatter av Nestorkrøniken
* Nestor (slekt) - en slekt med New Zealand-papegøyer
* Nestor (Tintin) - en figur i tegneserien Tintin
* *Nestor* brukes generelt om den eldste og mest erfarne i en gruppe: *Han er nestoren på laget*
Nestor (mytologi)

**Nestor** (gresk: Νέστωρ) er i gresk mytologi sønn av Kloris og kong Nelevs av Pylos. Han ble selv konge etter at Herakles hadde drept Nelevs og alle Nestors søsken.

Nestor var en av argonautene, han kjempet mot kentaurene og var med i jakten på villsvinet i Kalydon. Sammen med sønnene Antilokos og Trasymedes kjempet han på akhaienes (gresk) side i trojanerkrigen. 

Enda Nestor var en gammel mann da krigen tok til, gjorde han seg bemerket med stort mot og store talegaver. I *[[Iliaden]]* gir han ofte råd til de yngre krigerne, og han råder Agamemnon og Akilles til å forsones. Han er for gammel til å delta i selve kampen, men han leder de pyliske troppene fra sin hestestridsvogn. I lekene under gravferden etter Patroklos forteller han Antilokos hvordan han skal vinne vognløpet.

Selv om Homer framstiller Nestor som en respektert gammel mann, rammes han også av mild ironi flere steder i *Iliaden*. Hvert råd han gir til de yngre krigerne, innledes med en lang og omstendelig beretning om hvordan han selv i sine yngre dager opptrådte i en lignende situasjon.

I *[[Odysseen]]* er Nestor trygt tilbake i Pylos, og Odyssevs' sønn Telemakhos oppsøker han for å få rede på farens skjebne. Nestor tar gjestfritt imot ham, men kan ikke gi noen opplysninger om Odyssevs. Etter en stund å ha vært utsatt for den gamles utførlige gjestfrihet, rådes Telemakhos av Nestors sønn Pisitratos til å reise hjem.

## Litteratur
* Homer: *Iliaden*, I, II og IV 
* Homer: *Odysseen*, III
Gianfrancesco Commendone

** Gianfrancesco Commendone** (1523–1584) var en katolsk kardinal. Han var tilknyttet den romerske kurie, og utførte en rekke diplomatiske oppdrag for Pavestolen, blant annet i England, Tyskland og Polen.

Han ble kreert til kardinal den 12. mars 1565 av pave Pius IV.

Han var i slekt med pave Paul IV.

## Referanser


## Eksterne lenker
*  Biografi på The Cardinals of the Holy Roman Church
Jim Aparo

**James N. «Jim» Aparo** (født 24. august 1932, død 19. juli 2005) var en amerikansk tegneserieskaper som er mest kjent for sitt arbeid som Batman-tegner. 

I 1966 gjorde Aporo sitt første arbeid for et av de større amerikanske tegneserieforlagene. Redaktør Dick Giordano ga Aparo muligheten til å tegne for forlaget Charlton. Her tegnet han både western-, humor-, skrekk- og romantikktegneserier, men selv var han best fornøyd med innsatsen sin på Fantomet. Enkelte av Aparos Fantomet-serier kom også på trykk i Norge på syttitallet.

Giordano fikk på slutten av sekstitallet redaktørstilling hos DC Comics, og tok da med seg Aparo. Aporo tegnet en stund for begge forlagene, men etter hvert tegnet han bare for DC. Han begynte som tegner for forlaget på Aquaman. Senere arbeidet han med Phantom Stranger, The Spectre og ulike skrekkserier. I 1971 begynte han som Batman-tegner på heftet *The Brave And The Bold*, og siden da er det først og fremst *Batman* han har tegnet. Noen av Aparos *Batman*-serier er kommet på trykk på norsk – både i Lynvingen rundt 1980 og i Batman rundt 1990.

## Referanser


## Eksterne lenker
*
Storjord (Kvæfjord)

**Storjord**, eller **Storjorda**, er en bygd helt øst i Kvæfjord kommune i Troms. 

Det er en blanding av kulturlandskap med jordbruk, beitemarker og villmarksområder. Storjord blir delt av en berggrunn med og uten kalk. Dette fører til at største delen av landskapet er svært frodig, og at den delen uten kalk har mer fjellandskap. Rundt Storjord finnes det noen populære og lett tilgjengelige turterreng med rike fiskemuligheter.
Lotofager

**Lotofagerne** eller **lotusspiserne** (gresk: λωτοφάγοι, *lōtophagoi*) var ifølge Homers epos *[[Odysseen]]* en stamme av mennesker som levde på en øya i nærheten av Nord-Afrika, kanskje Djerba, som var dominert av en honningsøt urt (lotus). Lotusfruktene og blomstene var den fremste matkilden på øya og var rusgivende. Det fikk folket der til å sove i fredfylt apati.

## I litteraturen
I *Odysseens* niende sang forteller Odyssevs hvordan nordlige vinder fordrev ham og hans menn av kurs da rundet Kapp Maléa, den sørligste enden av Peloponnes, og dro vestover for Ithaka. Hele ni dager drev de over «fiskrike hav» av «grufulle stormer», og på den tiende dagen kom de fram til «lotofagernes land», lotusspisernes land, «et folk som lever av frukter». De gikk i land for å skaffe seg ferskvann og Odyssevs sendte folk av sted for å undersøke området og finne ut av de som bodde her:

:*«Disse gikk hastig avsted og fikk lotofager i tale,*
:*og lotofagerne hadde ei ondt i sinne og voldte*
:*ei våre menn noen men, men gav dem sin lotos å smake.*
:*Den som fikk smake en honningsøt frukt av den deilige lotos,*
:*ønsket ei lenger å bringe meg bud eller vende tilbake,*
:*men ville jage av sinn hver tanke på hjemferd og dvele*
:*hos lotofagernes folk og plukke den liflige lotos.*
:*Til våre fartøyer drev jeg med tvang våre gråtende svenner,*
:*og da jeg fikk dem om bord ble de bundet, enhver til sin tofte.»*

Dette avsnittet tjente som kilde for Alfred Tennysons dikt «The Lotos-Eaters». Det er også reflektert i femte kapittel av *[[Ulysses]]* av James Joyce, også kalt for «Lotus Eaters», og i det sjette kapittelet av Edith Whartons roman *The Age of Innocence*. 

*The Lotus Eater* er også navnet på en novelle av Somerset Maugham fra 1945. Den handler om Thomas Wilson, som kommer til Capri på ferie. Han blir så betatt av stedet at han bestemmer seg for å forlate jobben i London til fordel for et sorgløst liv på Capri. *The Lotus Eaters*' var også navnet på ei popgruppe fra Liverpool som var virksom i 1980-årene.

Herodot, den greske historikeren på 400-tallet fvt., var sikker på at lotusspiserne fortsatt eksisterte i hans tid ved kysten av Libya:

:*«En odde som stikker ut i havet fra landet til gindanene er befolket av lotusspiserne som lever helt og holdent fra frukten på lotustreet. Lotusfukten er omtrent på størrelse av [[Mastikstre|mastiksbærene]], og i søthet minner om [[Daddelpalme|dadler]]. Lotusspiserne makter faktisk i å skaffe en form for vin fra det.»*

## Lotusplanten
Ettersom det greske ordet *lôtos* kan referere til flere ulike planter, er det en del tvetydighet til hvilken form for «lotus» som det viser til i *Odysseen*.

## Referanser


## Eksterne lenker
*
Lotustre

**Lotustreet** (gresk: λωτός, *lōtós*) er i henhold til gresk mytologi en plante som bærer en frukt skal ha gitt en behagelig døsighet. Det er to henvisninger til planten i antikkens litteratur.

I *[[Odysseen]]* møter Odyssevs lotofagene, som har lotusfrukt som eneste føde. Odyssevs' menn får smaken på lotus i den grad at de må føres bort fra stedet med makt. Botaniske kandidater for lotustreet er blant annet daddelplomme (*Diospyros lotus*), et løvfellende tre fra Asia som blir rundt tolv meter høyt og får gulgrønne blomster. En annen kandidat er arter i slekten *[[Ziziphus]]* i trollheggfamilien, muligens *[[Ziziphus lotus]]*, som har en spiselig frukt og som vokser vilt på øyene i Gabèsbukten ved Tunisia, som Djerba. En tredje kandidat kan være daddelpalmen.

I Ovids *[[Metamorfoser]]* kobles nymfen Lotis, den vakre datteren til Neptun, guden for havet og vann, til lotusplanten. For å kunne unnslippe fra den altfor nærgående oppmerksomheten til den alltid erigerte Priapus søkte hun umiddelbart hjelp fra gudene, og de svarte på hennes bønnfalling ved å omskapte henne til et lotustre.

Lotustreet er også nevnt i *[[Jobs bok]]* i Den hebraiske Bibelen (Det gamle testamente):

:*Hun hviler under lotusplanter,*
::*i ly av siv og sump.*
:*Lotusen gir skygge,*
::*piletrærne ved elven omgir henne.*

## Referanser
Snakeboard

Et **Snakeboard** eller **streetboard** er et todelt rullebrett med en «bar» som gjør at fremre og bakre ben kan vris utover eller innover sammen med hjulene slik at det er mulig å bevege seg fremover uten å ta beina i bakken.

Snakeboard ble funnet opp av James Fisher og Oliver Macleod-Smith som vokste opp i Johannesburg i Sør-Afrika. I en alder av 19 år lagde de den første prototypen av snakeboard av en gammel rulleskøyte, et rørstykke, to kryssfinerbiter og forskjellig andre småting. De to unge oppfinnerne fant ut at den første prototypen ikke levde opp til deres forventninger, men det gav dem tillit til at denne oppfinnelsen hadde potensial. De eksperimenterte derfor videre med forskjellige materialer (tre, aluminium og plast), men de skiftet aldri det opprinnelige designet til snakeboardet.

Prinsippet er som følger: Man får fremdrift på brettet ved å vri overkroppen mot høyre eller venstre samtidig som man tåer inn eller tåer ut mens man står på brettet. Det er på samme måten som en slange beveger seg, derav navnet.

Snakeboard kan også utstyres med bindinger, noe som gjør det egnet til å tørrtrene for snowboard og surfebrett. Det gir samme brettfølelsen, og det kan brukes i halfpipe, på hopp og i slalåm. 

Snakeboardet inneholder støpte komponenter laget av fiberforsterket nylon kjent som Zytel ST801, samt metallforseglet C3-kulelagre i hjulene og svingehengslene. Som et resultat av dette har et moderne snakeboard høy slitestyrke.

## Eksterne lenker
* GrossorG Streetboards
Saudi-Arabias flagg

**Saudi-Arabias flagg** er hvitt på grønn bunn. Den grønne fargen skal ha vært profeten Muhammeds foretrukne farge. Sentralt på flagget står den muslimske trosbekjennelsen, under denne er det plassert et sverd. Flagget ble i sin nåværende form innført 15. mars 1973 og er i størrelsesforholdet 2:3. Flagget benyttes på land og til sjøs som statsflagg og orlogsflagg. Det skal egentlig ikke benyttes av private som nasjonalflagg på land.

Saudi-Arabias flagg har sitt opphav i wahabittenes grønne flagg med Shahadah, islams trosbekjennelse, påskrevet. Slike flagg er kjent fra slutten av 1800-tallet. Tidlige varianter kunne også ha en hvit stripe ved stangsiden av flaggduken. Sverdet kom med i 1902 da Ibn Saud ble konge av Nejd og står som symbol for hans innsats og erobringer. Flagget, som også forekom i varianter med hvit stripe og to korslagte kors, ble videreført da Kongedømmet Saudi-Arabia ble etablert i 1932.

Siden trosbekjennelsen er hellig, skal ikke flagget brukes i uverdige eller uegnede sammenhenger, for på eksempel t-skjorter og liknende. Da FIFA planla å lage en fotball med flaggene til alle deltakerlandene ved VM 2002, protesterte Saudi-Arabia. Av samme grunn blir ikke flagget firt på halv stang under sorg.

## Handelsflagg
Saudi-Arabias handelsflagg består av en grønn duk med nasjonalflagget innsatt i kantonen og skilt fra den øvrige flaggduken ved en hvit kant. Også dette flagget er i størrelsesforholdet 2:3.

## Orlogsflagg
Saudi-Arabia fører nå nasjonalflagget også som orlogsflagg. Tidligere skilte orlogsflagget seg fra nasjonalflagget ved et blått felt ved stangen der det var innsatt et emblem for sjøforsvaret. Dette merket er fortsatt å finne i orlogsgjøsen som benyttes på Saudi-Arabias marinefartøyer.

## Kongeflagg
Kongeflagget er som nasjonalflagget, men med tillegg av et merke bestående av en palme og to korslagte sverd i gult i øvre hjørne ved stangen.

## Litteratur
**Album des pavillons nationaux et des marques distinctives. National flags and distinctive markings*, Service hydrographique et océanographique de la marine, Brest, 2000
* William Crampton: *The World of Flags*, London: Studio Editions, 1992

## Eksterne lenker
* Saudi-Arabias flagg fra *Flags of the World*
* historien til Saudi-Arabias flagg fra *Flags of the World*
Webhotell

Et **webhotell** er en tjeneste på en webserver som gjør en bruker i stand til å publisere filer på internett. Det vanligste er å bruke et webhotell til å publisere hjemmesider. Plassen på webhotellet knyttes som regel til et domenenavn og inkluderer som oftest også e-postadresser. Webhotellet betjenes gjerne fra et kontrollpanel med et grafisk brukergrensesnitt tilgjengeliggjort over internett. Begrepet impliserer såkalt delt hosting hvor mange kunder deler ressursene på samme server.

Webhotell er tilgjengelig på forskjellige plattformer, i hovedsak Linux og Windows. Valg av plattform for webhotell avhenger primært av hvilke(t) programmeringsspråk du skal benytte deg av. Hvis du skal kjøre PHP må du hos de fleste leverandører velge Linux, og dersom du skal kjøre ASP eller ASP.NET må du velge Windows. Det er i dag mulig å kjøre PHP på et Windows-webhotell, men de fleste leverandører støtter ikke dette.

Prisen på webhotell varierer. Prisen settes på bakgrunn av hvilken funksjonalitet som tilbys på webhotellet, hvor stort det er og hvor mye trafikk man genererer hver måned. Markedet for webhotell er meget konkurranseutsatt, og man finner leverandører (internettleverandører) som tilbyr alt fra high end hosting for store bedrifter til budsjetthosting for privatpersoner.

I tillegg til selve webhotellet er det som oftest en årlig avgift for ett eller flere domenenavn, men det hender også at denne avgiften er inkludert i prisen for webhotellet.

Det finnes også plasser hvor man kan legge ut websider gratis, men da må en som regel akseptere at det legges reklame på den. Det er heller ikke normalt at man får knytte et eget domene opp mot gratis webhotell, og ofte er slike webhotell ustabile på grunn av overbelastning.

## Eksterne lenker
* Webhotell.net Hva er webhotell
Aiolos

**Aiolos** (gresk: Αἴολος) kan i gresk mytologi og diktning referere til minst to-tre figurer:

## Sønn av Hippotes
I *[[Odysseen]]s* tiende sang møter Odyssevs på sin omflakkende ferd Aiolos, vindguden, som holder til på en øy. Homer forteller at han er sønn av kong Hippotes, sønn av Mimas. Hippotes omtales av den antikke forfatteren Apollonios Rhodios (200-tallet f.Kr.) som en dødelig, mens Aiolos av Homer betraktes som en gud. Av Aiolos får Odyssevs en sekk med alle fire vindene i. Mennene til Odyssevs lurer seg til å åpne sekken men han ligger og sover, og det kommer en storm som fører skipet tilbake til Aiolos. Odyssevs ber om hjelp på nytt, men Aiolos jager han bort i sinne.

## Sønn av Pyrra og Hellen
I greske sagn er Aiolos sønn av Hellen og nymfen Orseis. Hellen var sønn av Devkalion og Pyrrha som ifølge den greske mytologien var de to som overlevde denne mytologiens variant av syndfloden.  Hellen og Orseis fikk tre sønner, Doros, Xuthos og Aiolos som ble stamfedre til de fire hovedgreinene i den hellenske nasjonen. Doros ga opphav til dorerne, Xuthos' sønner Achaios og Ion ga opphav til akhaiere og jonere, og Aiolos ga opphav til aiolerne. Aiolos skal, ifølge den greske forfatteren Apollodorus, ha blitt konge i et område ved Thessalia. Han giftet seg med Enarete, datter av Deimakos, og paret fikk syv sønner - Kreteus, Sisyfos, Athamas, Salmoneus, Deion, Magnes og Perieres - og fem døtre - Kanake, Alkyone, Peisidike, Kalyke og Perimede.

## Sønn av Poseidon
En tredje Aiolos nevnes som sønn av havguden Poseidon og Arne. Denne figuren er sterkt assosiert med den vindguden Aiolos som omtales i Odysseen.

## Referanser
Real Ones

**Real Ones** er en pop/rockegruppe fra Bergen, Norge, som ble dannet da medlemmene var i 14-15-årsalderen i 1994, og består av en kvintett: Ivar Chelsom Vogt, Jørgen Sandvik, Kåre Opheim, Øystein Skjælaaen og David Vogt. 

Gruppen fremfører musikk som kan karakteriseres som folk-rock mot melodiøs pop, men som også er inspirert av psykedelia og orientalsk musikk.

På åpningskvelden til Kongsberg Jazzfestival i 2005 spilte bergensrockerne og visesangeren Ole Paus på samme scene.
Bandet har fått to Spellemannpriser: Spellemannprisen 2008 i klassen popgruppe for albumet *All for the Neighbourhood* og Spellemannprisen 2013 i klassen popgruppe for *Tonight Only Tonight / The Morning After*.

## Plateutgivelser
### Album
* *Comments From the Cheap Seats* ()
* *This is Camping* ()
* *Home With the Girls In the Morning* ()
* *All for the Neighbourhood* ()
* *Ekko (Instrumental Opus 1)* ()
* *First Night On Earth* ()
* *Real Ones & The Extended Family* ()
* *Tonight Only Tonight / The Morning After* ()
* *Misa Criolla* ()
* *Hey Future, Hey Past* ()
* *LIVE* (2019)
* *Love Your Mother* (2023)

### EP-er
* *Bratislava* EP () (Nådde en 14.-plass på VG-listen)
* *LIVE* *A* (2019)
* *LIVE* *B* (2019)
* *LIVE* *C* (2019)
* *LIVE* *D* (2019)

### Som backinggruppe
* Ole Paus – *[[Sanger fra et hvitmalt gjerde i sjelen]]*

## Eksterne lenker
* 
* 
*
Guri Solberg

**Guri Solberg** (født 1976) er en norsk programleder på TV, blant annet kjent fra *[[Skal vi danse (TV-program)|Skal vi danse]]* og andre programmer i TV 2. Solberg begynte i TV 2 i 2004. Hun var programleder for *[[Absolutt Underholdning]]* (2004&ndash;2005), *[[Skal vi danse (TV-program)|Skal vi danse]]* (2006&ndash;2008, 2013, 2014 for Didrik Solli-Tangen), og for prisutdelingene *[[Amandaprisen]]* i 2008 og *[[Gullfisken]]* i 2007 og 2008. Høsten 2010 var Solberg, sammen med Ivar Christian Johansen, programleder for *[[X Factor (Norge) 2010|X Factor]]*.

Solberg er journalistutdannet ved Høgskolen i Volda og har tidligere jobbet i NRK P3 og var i 2003 en av programlederne i *[[Stereo (TV-serie)|Stereo]]* i NRK2. Hun ledet Nordic Music Awards i oktober 2004 og i 2005. 

I 2014 var hun programleder i *Sommertid* på TV 2.

Julen 2017 ledet hun *Julenatt hos Prøysen* på TV 2.

I 2017-2019 ledet hun TV 2-programmet *Sommerhytta*, i 2018 ledet hun også *Århundrets stemme* på samme kanal, samt sommerprogrammet *God sommer Norge*.

Pr. 2022 er hun nyhetsanker i TV 2 Nyheter.

Guri Solberg er gift med musiker David Vogt.

## Referanser




## Eksterne lenker
*
Skylla

:*Se også [[Scylla]] for flere betydninger*

**Skylla** (gresk: Σκύλλα, *Skylla*) var i henhold til gresk mytologi et monster av hunkjønn som levde på den ene siden av et trangt sund, stred eller vannkanal, på motsatt side av motparten Kharybdis. De to sidene av sundet var innenfor rekkevidden av pilskudd av hverandre — så nært at skip som forsøkte å unngå Kharybdis kunne komme for nært Skylla, og motsatt.

Tradisjonelt har dette stredet blitt assosiert med Messinastredet mellom Italia og Sicilia, men i nyere tid har denne teorien blitt utfordret og det alternative stedet er Kapp Skilla i nordvestlige Hellas blitt foreslått av forfatteren Tim Severin. Talemåten «mellom Skylla og Kharybdis» henviser til å være mellom to vonde ting, tilsvarende som ordtaket «mellom barken og veden», uansett hva man velger går det dårlig.

Skylla er også navnet på en gresk prinsesse, se nedenfor. 

## Skylla og Kharybdis
I Homers *[[Odysseen]]* er Skylla et sjøuhyre som lever på den ene sida av et trangt sund. På den andre sida lever det enda frykteligere Kharybdis.

Skylla er beskrevet som et forferdelig sjøuhyre med fire øyne, seks lange nakker med uhyggelige hoder, hver av dem hadde tre rekker med skarpe tenner. Hennes kropp besto av tolv føtter som lignet på tentakler og hadde fiskehale og med fire til seks hundhoder som var vokst ut ved midjen. Hun var en av barna til Forkys og Keto. En del kilder, inkludert Stesichoros (500-tallet f.Kr.), oppgir hennes foreldre som havguddommene Triton og Lamia.

Kharybdis suger inn vatnet i sundet tre ganger om dagen og spyr det ut igjen, og på den måten skaper det en sterk malstrøm.

I tolvte sang av *Odysseen* blir Odyssevs råda av Kirke å seile nærmest Skylla, fordi Kharybdis kan knuse hele skipet hans. Han greier å navigere seg forbi Skylla, men hun snapper seks av mennene hans og sluker dem levende.

## Prinsesse Skylla
Skylla var ifølge et gresk sagn datter av kong Nisos og prinsesse av Megara. Nisos var usårbar så lenge han hadde noe rødt hår i behold blant det hvite. Kong Minos av Kreta angrep Megara, men Nisos hadde stadig én lokk med rødt hår og hadde ingenting å frykte. Skylla forelska seg imidlertid i Minos, og beviste sin kjærlighet veg å skjære av farens røde hårlokk. Nisos ble drept, og Megara tilfalt Kreta. Som straff for at hun hadde sveket faren, tok Minos livet av Skylla. Hun ble forvandla til en sjøfugl, evig forfulgt av faren, som var blitt til en havørn.

## Referanser


## Se også
* Kharybdis
* Homer: *[[Odysseen]]*
## Eksterne lenker
*
Solsjøbygda

**Solsjøbygda** er ei bygd i Orkdal kommune i Trøndelag. 

Bygda har ett gårdsbruk som er i drift (per 2023), og det er 10 fastboende (per juli 2025). I tillegg er det en del hyttebebyggelse i området. Bygda ligger øst i Orkdal kommune, cirka fire kilometer øst for grenda Monset. Solsjøbygda tilhører poststedet Svorkmo.

## Referanser


## Eksterne lenker
Gabriel Tischendorf

**Gabriel Hetting Tischendorf** (født 13. august 1842 i Christiania, død 24. september 1932 i Bergen) var en norsk komponist og organist.

Gabriel Tischendorf ble født i Christiania, men familien flyttet ikke mange år etter til Bergen. Han viste tidlig interesse og talent for musikk, men han fikk ikke den utvikling som kanskje ellers kunne kommet ham til gode. Grunnen til dette var svak helse og dårlig økonomi. Likevel fikk Tischendorf musikalsk utdannelse. Blant annet studerte han hos den tyske komponisten Ferdinand Vogel, som arbeidet som organist i Nykirken. Senere reiste Tischendorf til Christiania og fikk klaverundervisning hos Halfdan Kjerulf og tok teoristudier hos J. C. Conradi. Behovet for musikkutdannelse førte også Gabriel Tischendorf utenlands, og i 1870 og 1871 var han musikkstudent i både København og Leipzig.

Gabriel Tischendorf blir i dag først og fremst husket som komponist av «Jeg vil verge mitt land» til Bjørnstjerne Bjørnsons tekst fra «Fiskerjenten», men Tischendorf komponerte mye mer enn dette. Blant annet skrev han rundt 50 romanser for sang og piano etter tekster av diktere som Bjørnstjerne Bjørnson, Kristoffer Janson og John Paulsen. Tischendorf ga også ut to hefter med klaverstykker på Walmuths forlag i Christiania. Gabriel Tischendorf komponerte også korverker. Av disse kan «Harpesnekken» og «Solfest» etter Jens Tvedts dikt nevnes.

Gaten der Tischendorf bodde på Voldene i Laksevåg bydel i Bergen er oppkalt etter ham.

## Galleri

Fil:Norges 1914 Jubileum blds 05727.jpg|«Jeg vil værge mit Land», nasjonalistisk postkort til hundreårsjubileet for Den norske grunnloven 1914 med tekstutdrag av Bjørnstjerne Bjørnson.
Fil:Norges Jubileum 1814-1914.jpg|«Norges Jubileum 1814-1914», propagandistisk postkort til grunnlovsjubileet 1914 med sitatet «Jeg vil værge mit Land!»


## Referanser
Hamar IL Fotball

**Hamar Idrettslag Fotball** er et lag fra Hamar som spiller i 6. divisjon i Indre Østland Fotballkrets. Laget spilte på Hamar stadion før denne ble revet, men spiller i dag på Børstad kunstgress. Lagets drakter har nasjonalfarger, rødt, hvitt og blått. Hamar Idrettslag har spilt på øverste nivå i Norge ved to anledninger, under Norgesserien 1937–38 og Norgesserien 1947–48.

Laget har tradisjonelt hatt flere tidligere Hamarkameratene-spillere, blant andre de to tidligere Ham-Kam-kapteinene Per Arne Gjerdalen og Mads Brannstorph, samt Ole Petter Bueie og Chris Twiddy. Nåværende trener er Tore Halvorsen. De tidligere fotballdommerne Henry Øberg og Svein-Erik Edvartsen var medlem av klubben.

## Tabellen

## Eksterne lenker
*
American Airlines

**American Airlines** er verdens største flyselskap målt i antall passasjerer, og det nest største målt i omsetning. Selskapet har hovedkvarter i Fort Worth i Texas, og flyr rutetrafikk over hele USA, samt flygninger til Latin-Amerika, Vest-Europa og Japan. Siden 1982 har American Airlines vært et datterselskap av AMR Corporation.

De viktigste flyplassene til American er Dallas/Fort Worth, Chicago O'Hare, San Juan og Miami. Etter at American kjøpte Trans World Airlines har også Saint Louis blitt en hovedflyplass. Andre flyplasser med flere ruter er La Guardia og Kennedy i New York, Boston og Los Angeles. I tillegg til ruter drevet av American finnes datterselskapet American Eagle som flyr på mindre, regionale ruter.

American Airlines har dags dato ca. 6 700 daglige avganger til 350 destinasjoner i 50 forskjellige land.

## Flåte

Flyflåten til American er i stor grad preget av Airbus A321 og Boeing 737-800. Det er også mange Airbus A319, Airbus A320 og Boeing 757 maskiner på kort- og mellomdistanserutene.  Langdistanseflåten består av Boeing 767, Boeing 777, Airbus A330 og Boeing 787-maskiner.

Pr. september 2019 omfattet American Airlines flåte følgende fly: 

## Ulykker

Som verdens største selskap har American hatt sine ulykker. Blant de mest alvorlige er:
* 1. mars 1962 styrtet en Boeing 707 rett etter avgang fra New York og alle 95 om bord omkom. Dårlig vedlikehold var årsaken til ulykken.
*12. juni 1972 mistet et McDonnell Douglas DC-10 en lasteromsdør, haleroret og halemotoren. De mistet hydraulikk og kontakt med cockpiten. Ingen ble hardt skadet under denne nestenulykken, pilotene landet trygt på Detroit Airport. Årsaken ble senere sporet til dørens latching-system, som hadde mislyktes i å lukkes helt.
* 25. mai 1979 styrtet en McDonnell Douglas DC-10 rett etter avgang fra Chicago da en motor falt av og ødela kontrollsystemet. 273 mennesker omkom, til da den verste ulykken i amerikansk luftfart. Ulykken førte til at alle DC-10 ble midlertidig satt på bakken av luftfartsmyndighetene.
* 20. desember 1995 førte feilnavigering til at rute 965 styrtet i en fjellside ved innflygning til Cali i Colombia. Kun fire av de 164 ombord i Boeing 757 maskinen overlevde.
* To fly gikk tapt under terrorangrepet 11. september 2001. Det første angrepet kom da et kapret Boeing 767 ble fløyet inn i det nordre tårnet i World Trade Center. I tillegg til de 92 om bord, døde om lag 1&nbsp;530 personer i skyskraperen. I tillegg ble en kapret Boeing 757 styrtet inn i Pentagon nær Washington D.C. hvor 64 ombord omkom mens 125 døde på bakken.
* 12. november 2001, bare noen uker etter terrorangrepene førte teknisk svikt og pilotfeil til at rute 587 styrtet i New York rett etter avgang. 265 mistet livet. Etter ulykken har det vært mye krangling mellom Airbus og American om skylden for ulykken.
* 29. januar 2025 kolliderte et Sikorsky UH-60 med et American Airlines-fly (opererte under PSA Airlines) over Potomac-elven. Det er foreløpig ukjent hva som gjorde at flyene kolliderte.

## Referanser

## Eksterne lenker
*
Oskar Bodøgaard

**Oscar K. Bodøgaard** (født 21. juli 1923 på Bodøgård, død 22. november 2011) var en norsk billedkunstner. Han var utdannet ved Kunstakademiet i København og har vært elev hos Per Krohg ved Kunstakademiet i Oslo. Han har hatt mange utstillinger i Norden og Europa. Blant annet har han deltatt på Høstutstillingen flere ganger. I bildene sine var Bodøgaard mer opptatt av mørketidens lys enn sommerlyset, og maleriene er fylt med uttrykk hentet fra nordnorsk natur. Arbeidene hans er kjøpt inn av Nasjonalgalleriet, Riksgalleriet, Norsk kulturråd og Nordnorsk Kunstmuseum. Utsmykningsarbeider kan sees på Nordland Sentralsykehus, Borge kirke i Lofoten og Vestvågøy rådhus. Han mottok Nordland fylkes kulturpris i 1996.

Bodøgaards maleri «Mørk dag» fra 1977 ble innkjøpt av daværende Riksgalleriet, og er siden blitt en del av Nasjonalmuseets billedkunstsamling.

## Litteratur

* 2003: Bjørn Tore Pedersen: *Himmellys - en bok om Oscar Bodøgaard*, Odds Interbok forlag, Bodø. 
* 2023: Bjørn Tore Pedersen: *Stjernenatt - Oscar Bodøgaards kunstnerskap*, Orkana forlag, Stamsund.  

## Se også
* Galleri Bodøgaard

## Referanser


## Eksterne lenker
* Galleri Bodøgaard